कार्मिक, लोक शिकायत एवं पेंशन मंत्रालय
केंद्रीय मंत्री डॉ. जितेंद्र ने जम्मू-कश्मीर में कटरा-वैष्णो देवी के पवित्र कस्बे में “वैक्सीन फॉर ऑल-फ्री फॉर ऑल” का शुभारंभ किया
टीकाकरण कराने वालों के लिए उनके अपने वाहनों में टीकाकरण के लिए ड्राइव-इन सुविधा उपलब्ध कराने की अपील की
केंद्रीय मंत्री डॉ. जितेंद्र सिंह ने आज ड्राइव-इन वैक्सीनेशन की सुविधा को विस्तार देने की अपील की, जिसमें टीकाकरण के इच्छुक व्यक्ति के पास अपने वाहन या परिवहन में निकटतम टीकाकरण केंद्र तक जाने और अपनी गाड़ी में बैठकर टीका लगवाने का विकल्प होता है। इसके बाद, व्यक्ति को गाड़ी को खड़ी रखने और 30 मिनट की अनिवार्य निगरानी अवधि तक इंतजार करने की सलाह दी जा सकती है। इस अवधि के दौरान, यदि संभव हो तो, टीकाकरण कराने वाले व्यक्ति को हल्का जलपान, जैसे जूस का एक पैकेट, दिया जा सकता है। उन्होंने कहा, देश के कई जिलों में उत्साहजनक परिणामों के साथ इस प्रयोग को सफलतापूर्वक लागू किया गया है और इसे टीकाकरण अभियान को तेज और अनुकूल बनाने के लिए यहां भी दोहराया जा सकता है।
माता वैष्णो देवी तीर्थ की गोद में बसे इस पवित्र शहर कटरा से “वैक्सीन फॉर ऑल- फ्री फॉर ऑल” कार्यक्रम का उद्घाटन करते हुए, मंत्री ने कहा, यह हम सभी के लिए, विशेष रूप से युवाओं के लिए, प्रधानमंत्री नरेन्द्र मोदी की ओर से शुरू किए गए दुनिया के सबसे बड़े नि:शुल्क टीकाकरण अभियान को पूरा करने और अन्य देशों के लिए एक मिसाल कायम करने के लिए संकल्प लेने का अवसर है। उन्होंने प्रशासन को अलग-अलग वेटिंग और होल्डिंग जोन की व्यवस्था करके टीकाकरण को ज्यादा सुखद बनाने का निर्देश दिया। उन्होंने आगे कहा कि टीकाकरण कराने वाले व्यक्ति को 30 मिनट की प्रतीक्षा अवधि के दौरान वहां पर मौजूद स्वास्थ्यकर्मी या डॉक्टर द्वारा कोविड जागरूकता से जुड़े सुझाव दिये जा सकते हैं और यदि संभव हो तो इस उद्देश्य के लिए ऑडियो-वीडियो साधनों का भी उपयोग किया जा सकता है।
जम्मू-कश्मीर प्रशासन और स्वास्थ्य एवं चिकित्सा शिक्षा विभाग की सराहना करते हुए, डॉ. जितेंद्र सिंह ने कहा, केंद्र शासित प्रदेश जम्मू-कश्मीर में 45 वर्ष से अधिक आयु वर्ग में 76% से ज्यादा टीकाकरण का लक्ष्य पहले ही हासिल कर लिया गया है, और जून के अंत तक, 100% टीकाकरण का लक्ष्य भी हासिल कर लिया जाएगा और 18 से 45 आयु वर्ग के लिए लगभग 50% टीकाकरण का लक्ष्य जुलाई के अंत तक हासिल हो जाएगा। मौजूदा दुनिया में युवाओं की भूमिका की सराहना करते हुए, उन्होंने इस बात पर जोर दिया कि टीकाकरण अभियान में युवाओं के पास एक महत्वपूर्ण निभाने का अवसर है और उनकी पूर्ण रूप से समर्पित भागीदारी के साथ यह और अधिक सफल बन सकता है।
कोविड-19 टीकाकरण प्रक्रिया में प्रशासन और स्वास्थ्य अधिकारियों के प्रयासों की प्रशंसा करते हुए डॉ. जितेंद्र सिंह ने आगे कहा कि केरल के बाद जम्मू-कश्मीर में सबसे अधिक आबादी का टीकाकरण हुआ है और यह उनके प्रयासों का नतीजा है, जिससे बांदीपोरा का वेयान गांव शत-प्रतिशत टीकाकरण का लक्ष्य पाने वाला देश का पहला गांव बन गया है।
“सभी के लिए वैक्सीन” के महत्व पर जोर देते हुए डॉ. जितेंद्र सिंह ने कहा कि टीकाकरण अभियान को जन अभियान में बदलने की जिम्मेदारी न केवल सरकार, बल्कि नागरिक समाज की भी है। प्रधानमंत्री नरेन्द्र मोदी को पूर्व सक्रिय निर्णयों और उनकी ओर से उठाए गए कदमों के लिए सारा श्रेय देते हुए, उन्होंने कहा कि पहले दिन जब देश में टीकाकरण की शुरुआत हुई थी, तब छह करोड़ से ज्यादा लोगों को टीके लगे थे, जो कि कई यूरोपीय देशों की कुल आबादी से भी ज्यादा है।
डॉ. जितेंद्र सिंह ने आगे कहा कि 135 करोड़ की विशाल जनसंख्या और राष्ट्र के विषमतापूर्ण चरित्र जैसी बाधाओं के बावजूद, प्रधानमंत्री नरेन्द्र मोदी की अगुवाई में भारत को दुनिया में सबसे तेज कोविड टीकाकरण अभियानों में से एक अभियान रखने का गौरव हासिल है।
मंत्री ने एक बार फिर सभी लोगों से कोविड-19 वैक्सीन लेने के बावजूद एसओपी का पालन करने, सभी आवश्यक सावधानी बरतने और कोविड-19 उपयुक्त व्यवहार का अक्षरश: पालन करने पर जोर दिया।
मंत्री ने यह भी कहा कि कोविड-19 महामारी के बावजूद, विकास कार्य नहीं रुके हैं, क्योंकि यह सरकार किसी भेदभाव के बगैर विकास को केंद्र शासित प्रदेश के सभी सुदूर कोनों तक पहुंचाने के लिए अडिग है।
बैठक में प्रशासन और स्वास्थ्य एवं चिकित्सा शिक्षा विभाग के वरिष्ठ अधिकारियों ने हिस्सा लिया। इस अवसर पर डीडीसी चेयरमैन सराफ सिंह, उपाध्यक्ष अधिवक्ता सादिया, पालिका अध्यक्ष कटरा शशि गुप्ता, पालिका अध्यक्ष रियासी सुदेश कुमार, कटरा उपाध्यक्ष अजय बारू, पूर्व मंत्री अजय नंदा, पूर्व विधायक बलदेव शर्मा, वरिष्ठ नेता शील मंगोत्रा, कुलदीप दुबे, कबला सिंह, जिले के विभिन्न हिस्सों से आए बीडीसी और सरपंच, गणमान्य नागरिकों और अन्य लोग उपस्थित रहे।